Universis presentes litteras inspecturis, Sostanus de Soisiaco et Petrus de Alneto, milites, salutem in Domino. Noverit universitas vestra quod cum inter venerabilem et religiosum virum Bartholomeum, abbatem Sancti Benedicti Floriacensis, ex una parte, et Hugonem de Miex, militem, et ejus uxorem, ex altera, super piscatura aquarum Curte Matriniaci quam dictus Hugo dicebat ad se et uxorem suam et filiastros suos pertinere contentio verteretur, tandem, de bonorum virorum consilio, datis fidejussoribus ex parte dicti Hugonis et uxoris suae, domino Galeranno de Cranes et domino Nicolao de Altovillari, domini regis baillivis, in sexaginta libris parisiensium dictus abbas, de assensu et voluntate conventus sui, ex una parte, et prenotatus Hugo et uxor ejus, ex altera, in nos compromiserunt promittentes se firmiter observare quidquid per arbitrium nostrum super dictis contentionibus fuerit ordinatum. Nos vero, facta diligenti inquisitione a testibus hinc inde productis, habito prudentum consilio, arbitrium nostrum protulimus in hunc modum, quod omnes aque a Curia Matriniaci usque ad vadum Mangonelli sunt quitte et libere Sancti Benedicti, a vado Mangonelli usque ad molendinum de Courtegis sunt dicti Hugonis et uxoris sue et filiastrorum suorum; item a molendino de Cortegis usque ad vadum de Hadre sunt aque quitte et libere Sancti Benedicti. Ne vero super hoc possit calumnia suboriri, ego Sostanus de Soisiaco, miles, presentem paginam sigilli mei munimine roboravi; quia vero ego Petrus de Alneto, miles, sigillum non habebam, sigillo domini Galeranni de Cranes, domini regis baillivi, presentes litteras sigillavi. Actum anno Domini millesimo ducentesimo tricesimo primo, mense januario.